Őrfi Mária

Isten gyermekei vagyunk

Keresztény alapismeretek

Mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Isten gyermekei vagyunk

Római Katolikus Hittankönyvek

1. osztály: Keresztény alapismeretek

A Magyar Katolikus Püspöki Kar Országos Hitoktatási Bizottsága által készített és az MKPK által 1996-ban jóváhagyott Római Katolikus Hittan Tanterv alapján

Írta és szerkesztette:

Őrfi Mária

a győri Prohászka Ottokár Katolikus Általános Iskola és Gimnázium hittanára

Lektorálta:

Hrotkó Géza, Dr. Rédly Elemér

Engedélyezte: Dr. Pápai Lajos püspök

EH 1597/1999 sz.; kísérleti hittankönyvként

Győr, 1999. augusztus 24.

____________________

A könyv elektronikus változata

Ez a publikáció az azonos című könyv elektronikus változata. A könyv 1999-ban jelent meg a Márton Áron Kiadó gondozásában, az ISBN 963 9011 58 4 azonosítóval. Az elektronikus változat Arató László, a Márton Áron Kiadó igazgatója engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog a Kiadó tulajdonában van.

Tartalomjegyzék

Impresszum

Tartalomjegyzék

Ajánlás

Jézus szeret minket

1. Jézussal találkozunk

2. A templom az Isten háza, itt találkoznak Isten gyermekei

3. Jézus első munkatársai; Máté és János, evangéliumi írók

4. Mennyei Atyánk gondoskodik rólunk

5. Ki olyan jó, mint Mennyei Atyánk?

6. Jézusra figyelünk

7. Jézussal beszélgetünk

8. Jézus példabeszéde a magvetőről

Összefoglaló beszélgetés (1. témakör)

Isten gyermekei vagyunk

9. Szeretjük szüleinket

10. Milyen jó, hogy Isten gyermeke lettem

11. Naponta imádkozzunk

12. Szeretjük embertársainkat, barátainkat és iskolatársainkat

13. Szeretjük embertársainkat, tanítóinkat, nevelőinket

14. Szeretjük embertársainkat, ellenségeinket

15. Jézus példabeszéde az irgalmas szamaritánusról

16. Kiengesztelődés: bocsássunk meg egymásnak, ahogy Jézus megbocsátott nekünk

Összefoglaló beszélgetés (2. témakör)

A mennyországba készülünk

17. Jézus az élet ura: Jézus feltámasztja Jairus leányát

18. Az elrejtett kincs

19. A királyi lakoma

20. Mi lesz velünk, ha meghalunk?

21. Példaképeink a szentek

22. Jézus a mi királyunk

Összefoglaló beszélgetés (3. témakör)

Isten fia emberré lett

23. Advent: az angyali üdvözlet

24. Szt. Miklós püspök (Mikulás): megajándékozzuk egymást

25. Mária és József várja a gyermeket

26. Jézus születése, ő a mi karácsonyi ajándékunk, akit a Mennyei Atya küldött

27. A betlehemi pásztorok

28. Jézus szent neve

29. A 12 éves Jézus a templomban

30. A napkeleti bölcsek

Összefoglaló beszélgetés (4. témakör)

Jézus köztünk élt

31. Jézus a názáreti zsinagógában

32. A kánai menyegző

33. Jézussal találkozunk a szentmisén

34. A templom megtisztítása

35. A csodálatos halfogás

36. A jerikói vak meggyógyítása

37. A vihar lecsendesítése

38. Péter hitvallása

Összefoglaló beszélgetés (5. témakör)

Jézus értünk szenvedett

39. A nagyböjt, húsvéti felkészülés ideje

40. Tartsatok bűnbánatot

41. Jézus megjövendöli szenvedését

42. Aki utánam akar jönni, vegye fel keresztjét

43. A vakon született meggyógyítása

44. Ti vagytok a világ világossága

45. Hiszek Jézus Krisztusban

46. Virágvasárnap: Bevonulás Jeruzsálembe: Jézus a Messiás király

47. Nagypéntek: Jézus értünk szenvedett és meghalt a kereszten

48. Húsvét: Jézus feltámadása

49. Az emmauszi tanítványok

Összefoglaló beszélgetés (6. témakör)

Isten népe

50. Legeltesd bárányaimat

51. Jézus visszatért az Atyához

52. Jézus édesanyjával együtt imádkozó apostolok

53. A Szentlélek pünkösdi eljövetele

54. Jézus feltámadásának tanúi

55. A Szentháromság ünnepe

56. Az első keresztények

57. Szent István vértanú

58. A keresztségben lettünk Isten népének tagjai

59. Az Egyház növekedése

60. Így élünk mi, keresztények

61. Ünnepi hálaadás

Összefoglaló beszélgetés (7. témakör)

Imádságok

Ajánlás

Az Országos Hitoktatási Bizottság 1996 januárjában készítette el a római katolikus hitoktatás kerettantervét. Ezt a kerettantervet – mely az általános iskolák, középiskolák és szakiskolák 12 évfolyama számára készült – a Magyar Katolikus Püspöki Kar az 1996. június 4. és 6. között tartott konferenciáján jóváhagyta.

Ez a hittan-kerettanterv nem a meglévő hittankönyvek alapján készült, hanem egy új, egységes felfogású hittankönyv-sorozat elkészítését teszi szükségessé. Erre az úttörő munkára vállalkozott – többek között – a győri Prohászka Ottokár Katolikus Iskola hitoktatóinak munkacsoportja, amikor az Országos Hitoktatási Bizottság Római katolikus hittan kerettanterve alapján kidolgozta tantervét és minta tanmenetét, mely – Római Katolikus Hittan Tanterv és Minta Tanmenet címen – 1998-ban a Márton Áron Kiadó gondozásában nyomtatásban is megjelent.

Ennek az úttörő munkának folytatása ezen Hittan Tanterv és Minta Tanmenet alapján elsőként még 1998-ban az 5. osztályos Liturgia tankönyv megjelenése, majd a másodikként elkészült, keresztény alapismereteket tartalmazó: Isten gyermekei vagyunk című hittankönyv, az 1. osztályba járó gyermekek számára. Ennek anyagát ezt megelőzően már egy éven át eredményesen tanították, és most további tapasztalatok gyűjtésére közreadják, hogy olyan tankönyv készülhessen, amelyet már országszerte a gyakorlatban is kipróbáltak. Ezért kérem a hitoktatókat, hogy a könyvvel kapcsolatos tapasztalataikat, akár kritikai észrevételeiket, javaslataikat juttassák el a győri Katolikus Iskola címére, Őrfi Mária szerzőhöz.

A könyv rugalmasan használható mind plébániai, mind iskolai hitoktatás céljára. A tanév elején tanmenetet készítő hitoktató feladata, hogy az egyes témaköröket megfelelő számú leckére felossza, figyelembe véve az 1998-ban megjelent Római Katolikus Hittan Tanterv és Minta Tanmenetet.

Az Isten gyermekei vagyunk c. hittankönyv figyelembe veszi a gyermekek életkori sajátosságait. A leghitelesebb forrás, az evangéliumokban megörökített történetek és tanítások alapján vezeti be a hittanulókat az alapvető keresztény ismeretekbe. Ezt jelentősen elősegíti Soror Veronika ciszterci nővér, a Regina Mundi érdi apátság tagjának a tanítás lényegét kiemelő, lélekkel telt grafikái.

Ennek a második – az Országos Hitoktatási Bizottság által készített hitoktatás kerettanterv szellemében készült – és a sorozat további hittankönyveinek kiadására vállalkozott a Márton Áron Kiadó, miután azt az illetékes győri püspök kísérleti hittankönyvként engedélyezte.

Ehhez a hittankönyvhöz Munkafüzet is készül, igény esetén ezt is megjelentetjük.

1999. május 1.

Rédly Elemé

az Országos Hitoktatási Bizottság igazgatója

Jézus szeret minket

Isten gyermekei vagyunk

1. Jézussal találkozunk

Egyik nap Keresztelő János két tanítványával a folyóparton állt. Amint meglátta Jézust, hogy közeledik, így szólt:

– Nézzétek, az Isten Báránya! E szavak hallatára a két tanítvány elindult Jézus után. Amikor Jézus megfordult és látta, hogy követik megkérdezte:

– Mit akartok? Ők így feleltek:

– Hol lakol?

– Gyertek, nézzétek meg! – mondta nekik. Elmentek vele, megnézték, hol lakik, s aznap nála is maradtak. (Jn 1,35-40)

Jézus veled is találkozni akar: Rád tekint, rád mosolyog, és így szól hozzád: „szeretlek!”

Jézus így szól hozzád: „szeretlek!”

Mikor találkozott Jézus barátaival?

Te hol találkozhatsz Jézussal?

2. A templom az Isten háza, itt találkoznak Isten gyermekei

Jézus bement Jerikó városába. Ott élt Zakeus, a vámosok vezetője. Nagyon gazdag volt. Szerette volna látni Jézust, de a tömegből nem tudott a közelébe jutni. Ráadásul alacsony termetű is volt. Ezért előre futott egy olyan helyre, ahol Jézusnak el kellett mennie. Fölmászott egy fügefára. Amikor Jézus odaért, megállt. Föltekintett rá és így szólt:

– Zakeus, gyere le! Ma a te házadban fogok megszállni.

Zakeus gyorsan lemászott a fáról. Örült, hogy Jézus az ő vendége akar lenni. A többiek azonban, akik ezt látták felháborodtak.

– Egy bűnös embertől kért szállást!

Zakeus azt mondta Jézusnak:

– Uram, vagyonom felét a szegényeknek adom. Azoknak, akiket becsaptam, négyszer annyit adok vissza. Jézus erre így szólt:

– Ma megtapasztaltad a családoddal együtt, hogy Isten megszabadít. Én ugyanis azért jöttem, hogy megkeressem azokat, akik elvesztek, és megmentsem őket. (Lk 19,1-10)

Jézus bennünket is hív, hogy találkozzunk vele.

Akik keresik és szeretik őt, az Isten gyermeki, a templomban találkoznak egymással és Jézussal.

A templomban csendben figyelünk, imádkozunk és énekelünk.

Ha templom előtt jársz, lélekben (gondolatban) köszöntsd Jézust vess keresztet vagy tisztelettel mondd magadban: Dicsértessék a Jézus Krisztus! Hajts fejet, mert ez az Isten háza.

Tanuld meg, hogyan kell keresztet vetni!

Mit tett Zakeus, hogy találkozzon Jézussal?

Hol találkoznak Isten gyermekei ?

3. Jézus első munkatársai; Máté és János, evangéliumi írók

Egyik nap Jézus a tó mellett járt, és meglátta Lévit, a vámost, amint a vámházban ült. Jézus megszólította:

– Gyere, kövess engem!

Lévi felállt és elment Jézussal. Amikor Jézus Lévi házában asztalhoz ült, ott evett vele és tanítványaival sok vámos és bűnös is. A farizeusok és az írástudók meglátták ezt, és megszólították Jézus tanítványait:

– Hogyan ehet Jézus bűnösökkel? Jézus meghallotta a kérdést, és ezt válaszolta:

– Nem az egészségeseknek kell az orvos, hanem a betegeknek. Nem azért jöttem, hogy az igazakat hívjam, hanem a bűnösöket. (Mk 2,13-17)

Máté és János jól ismerték Jézust. A barátai, munkatársai voltak. Ezért egy nagy könyvbe (magyarul: Szentírás) leírták az életét, hogy mi is tudjunk róla.

Ez a könyv a Biblia. Ebben található az evangélium, az örömhír.

Boldogok azok az emberek, akik Jézus örömhírét olvassák.

A templomban a szentmisén a pap felolvassa az evangéliumot, amit felállva hallgatunk.

Figyeld meg a történetben, hogyan lett Máté Jézus munkatársa!

Nézz utána, találsz-e otthon Bibliát?

4. Mennyei Atyánk gondoskodik rólunk

Egy alkalommal Jézus így tanított:

– Ne aggódjatok megélhetéstek miatt, hogy mit egyetek, vagy mit igyatok, sem testetek miatt, hogy mibe öltözzetek… Nézzétek az ég madarait! Nem vetnek, nem aratnak, Mennyei Atyátok táplálja őket. Nézzétek a mezei virágokat! Nem szőnek, nem is fonnak, mégis milyen szépek…

– Nem értek ti többet azoknál?… Ne aggodalmaskodjatok… Mennyei Atyátok tudja, hogy ezekre szükségtek van. (Mt 6,25-34)

Jézus sokszor beszélt a Mennyei Atyáról, aki minden embert szeret, mindnyájunkról gondoskodik. Tőlünk azt kívánja, hogy szeressük egymást, és segítsünk azon, aki bajban van.

A Mennyei Atyát nem láthatjuk, neki nincs teste.

Ő azonban szeretettel nézi mit csinálsz, hogyan tanulsz vagy játszol. Segít és erősít, hogy elkerüld a rosszat.

Miért nem láthatjuk a Mennyei Atyát?

Köszönd meg a Mennyei Atya gondoskodását!

5. Ki olyan jó, mint Mennyei Atyánk?

Jézus egyszer így beszélt a Mennyei Atya jóságáról:

– Közületek melyik apa ad a fiának követ, amikor az kenyeret kér? Vagy ha halat kér, akkor hal helyett tán kígyót ad neki? Ha tojást kér, akkor talán skorpiót ad neki? Ha ti, tudtok jót adni gyermekeiteknek, mennyivel inkább ad jót Mennyei Atyátok azoknak, akik kérik tőle. (Lk 11,11-13)

Mennyei Atyánk szeret minket.

Az ő akaratából élünk itt a földön.

A Mennyei Atya nekünk adta a világot. Azt akarja, hogy egyre jobban megismerjük és szebbé tegyük.

Ezért kutatják a tudósok a világ titkait, hogy felfedezzük és uralkodjunk rajta.

Figyeld meg, az emberek hogyan teszik szebbé munkájukkal a világot!

Sorolj fel foglalkozásokat, ahol az emberek egymásnak segítenek !

6. Jézusra figyelünk

Jézus egyik nap elhajózott egy elhagyatott helyre, hogy egyedül legyen. De az emberek tudomást szereztek róla, és gyalog utána mentek a városokból. Amikor Jézus kiszállt a bárkából, már nagy tömeget talált a parton. (Mt 14,13-14)

Jézus szeretett volna egyedül lenni, hogy a csendben elbeszélgessen a Mennyei Atyával.

Meghallja szívében a Mennyei Atya szavait.

A templom is a csend, az ima, a figyelmes szeretet helye. Jézus nemcsak a forgalmas utcán akar találkozni veled, hanem keresd Őt a templom csendjében.

A természetben is mennyi mindent megfigyelhetsz, ha sikerül csendben maradnod.

Csendben figyelhetünk legjobban Jézusra

Sorold fel, hol kell még csendben lenni!

7. Jézussal beszélgetünk

Jézus egy alkalommal tanítványaival meglátogatta barátját, Lázárt, akinek egyik nővére, Mária, odaült Jézus lábához, és hallgatta szavait. Másik nővére pedig azon fáradozott, hogy illendően megvendégelje őket. Szóvá is tette Jézusnak:

– Szólj a húgomnak, hogy segítsen!

Jézus azonban így válaszolt:

– Márta, Márta, sok mindenre gondod van, pedig csak egy a szükséges, Mária a jobbik részt választotta. (Lk 10,38-42)

Jézus nagyon szerette Lázárt és a nővéreit, Mártát és Máriát. Gyakran ellátogatott Betániába, és megpihent otthonukban. Márta a vendég körül szorgoskodott, Mária leült és hallgatta Jézus szavait.

Melyik cselekedett helyesen?

A szüleinkkel szívesen beszélgetünk. Milyen jó, hogy meghallgatnak, és szólnak hozzánk. Akiket szeretünk, azokkal szívesen elbeszélgetünk.

A jó Istennel is beszélgethetünk. Jézus arra bíztatott minket, hogy úgy beszéljünk vele, mint legjobb barátunkkal. Ezt a beszélgetést nevezzük imádságnak. Ő hallgat minket és válaszol nekünk.

Mindennap imádkozzál: reggel, este és napközben is.

Tanuld meg az Úr imádságát!

8. Jézus példabeszéde a magvetőről

A megvető kiment a szántóföldre vetni. Néhány szem az útszélre esett, és a madarak felcsipegették. Más magok köves talajra hullottak, és nedvesség híján hamar elszáradtak. Ismét mások tövisek közé estek. Ezeket, alighogy kikeltek, elfojtotta a felnövő tövis. A többi mag azonban jó földbe hullott. Ezek szépen kikeltek, és bőséges termést hoztak.

Jézus a példabeszéd értelmét így magyarázta meg: A vetőmag az Isten szava, Mennyei Atyánk tanítása. Az útfél azokat jelképezi, akik hallgatják a tanítást, de nem szívlelik meg azt. A köves talaj azokat jelenti, akik lelkesen fogadják Isten szavát, de hamar megfeledkeznek róla. A tövises föld azokra emlékeztet, akik szívesen hallgatják Jézus tanítását, de a sok elfoglaltság közt nem jut idejük megtartani azt. A termékeny talaj a jót akaró embereket jelképezi, akik nemcsak meghallgatják a tanítást, hanem életüket is e szerint alakítják. (Mt 13,1-9;18-23)

Akkor leszek Isten kedves gyermeke, ha figyelek Jézusra, és vele együtt szeretem Mennyei Atyámat és embertársaimat.

A templomban a szentmisén a Bibliából olvasnak fel olvasmányt, szentleckét és evangéliumot.

Amit a Szentírásból felolvastak, azt a szentbeszédben magyarázzák meg nekünk. Figyelünk Jézus tanítására. Ám nem elég csak meghallgatni, hanem meg is kell tenni, amire Jézus tanít.

Figyeld meg, a szentmisén mire tanít minket Jézus!

Összefoglaló beszélgetés (1. témakör)

(A *-gal jelölt kérdések csak később kerülnek tárgyalásra, a megjelölt helyen csak a fogalmat kell előkészíteni)

21. Hány Isten van?

Egy Isten van, aki három személy: Atya, Fiú és Szentlélek.

22. Hogyan nevezzük a három isteni személyt egy szóval?

A három isteni személyt egy szóval Szentháromságnak nevezzük.

24. Ki az Isten?

Isten az egész világ teremtő ura, és a mi Mennyei Atyánk.

25.* Milyen az Isten?

Isten egészen más, mint a világ: Isten szent, mindenható és örökkévaló.

26. Hol van az Isten?

Isten mindenütt jelen van: benne élünk, mozgunk és vagyunk.

27. Miért nem látjuk Istent földi életünkben?

Azért nem látjuk Istent földi életünkben, mert Ő lélek.

33. Milyen irántunk az Isten?

Isten szeret minket, mindenkit üdvözíteni akar.

34. Ki teremtette a világot?

A világot Isten teremtette.

36.* Hogyan teremtette Isten a világot?

Isten csak akarta, hogy legyen és létrejött minden.

37. Mit tesz Isten a világgal?

Isten szüntelenül gondoskodik a világról, fönntartja és kormányozza azt.

38. Hogyan gondoskodik Isten az emberekről?

Isten úgy gondoskodik az emberekről, hogy mindenkinek megadja azt, ami az üdvösségéhez szükséges.

366. Mit teszünk, amikor imádkozunk?

Amikor imádkozunk, Istenre figyelünk, és vele beszélünk.

372. Mikor kell imádkoznunk?

Rendszeresen kell imádkoznunk, naponta legalább reggel és este.

374. Mivel kezdjük és végezzük az imádságot?

Az imádságot keresztvetéssel kezdjük és végezzük.

375. Melyik a legtökéletesebb imádság?

A legtökéletesebb imádság a Miatyánk, amelyre az Úr Jézus tanított minket.

Isten gyermekei vagyunk

Akiket Isten lelke vezérel, azok Isten fiai

9. Szeretjük szüleinket

Jézus visszatért szüleivel Názáretbe, és engedelmeskedett nekik. Szavait anyja mind megőrizte szívében. Jézus pedig növekedett bölcsességben, korban és kedvességben Isten és az emberek előtt. (Lk 2,51-52)

Mennyei Atyánk úgy akarta, hogy minden gyermeknek legyenek szülei.

Azt kívánja tőlük, hogy szeretettel gondoskodjanak rólunk, és becsületes felnőtt emberré neveljenek minket. Tőlünk pedig azt kéri, hogy engedelmeskedjünk nekik, tiszteljük és szeressük őket.

Szerezz minél több örömet szüleidnek!

Mondd el nekik minden örömödet és bánatodat, hogy segíteni tudjanak rajtad, és együtt örülhessenek veled.

Kikre bízott minket Mennyei Atyánk?

Hogyan tudod megköszönni szüleid gondoskodását?

Énekeljünk!

Édesapa értünk fárad

Szeretete bőven árad.

Édesanya gondoz, ápol

Szíve mindig értünk lángol.

10. Milyen jó, hogy Isten gyermeke lettem

Akik Jézus Krisztusban megkeresztelkedtünk, az ő halálában és feltámadásában keresztelkedtünk meg. A keresztségben vele együtt meghalt a pogányság, hogy miként Krisztus az Atya dicsőségéből feltámadt a halálból, úgy mi is új életre keljünk.

Ha annak Lelke lakik bennetek, aki Jézust feltámasztotta a halálból, ő életre kelt benneteket is. Akiket Isten Lelke vezérel, azok Isten fiai. (Róm 6,3-4; Róm 8,12-18)

Földi életedet szüleidtől kaptad. Amikor az ő akaratukból megkereszteltek, Isten gyermekévé lettél.

A keresztelő pap Jézus jelét rajzolta a homlokodra, azóta te is Jézushoz tartozol. Amikor keresztet vetünk magunkra, megvalljuk, hogy Isten gyermekei vagyunk, Jézushoz tartozunk.

Beszélgessünk a 16. oldali képről!

11. Naponta imádkozzunk

Az első keresztények állhatatosan kitartottak az apostolok tanításában és közösségében, a kenyértörésben és az imádságban. (ApCsel 2,42)

Jézus örömhírét az apostolokra bízta.

Ezt az örömhírt halljuk minden szentmisén, erről tanulunk hittan órákon. Jézus azt akarja, hogy testvérként szeressük és segítsük egymást. Naponta imádkozzunk. Jézus követőit keresztényeknek nevezzük. Örülj, hogy Jézus követője lehetsz!

Kikre bízta Jézus az örömhírt?

Kik a keresztények?

12. Szeretjük embertársainkat, barátainkat és iskolatársainkat

Jézus így tanított a megbocsátásról: Egy királynak sok pénzzel tartozott az egyik szolgája. Mikor a kölcsönt visszakérte tőle, a szolga nem tudott fizetni, és elengedte minden tartozását. A szolga hamarosan találkozott egyik szolgatársával, aki meg neki tartozott valami csekély összeggel. Nekiesett, és kegyetlenül követelte, hogy fizessen. Hiába könyörgött a másik, nem engedte el neki a tartozást, de még haladékot sem adott.

A gonosz szolga

A király megtudta az esetet. Látta, hogy szolgája milyen kegyetlen. Büntetésül visszavonta szavát, és behajtotta szolgáján a hatalmas tartozást. Így tesz a Mennyei Atyám is veletek

– mondta Jézus –, ha mindegyiktek meg nem bocsát szívből egymásnak. (Mt 18,21-35)

Segíts másoknak, és ne tarts haragot senkivel!

Bocsáss meg mindenkinek!

Vigasztald meg szomorkodó társadat! Ha rosszat tesz figyelmeztesd, és segítsd jóvá tenni elkövetett hibáját!

Mit gondolsz, a király miért büntette meg a szolgáját?

Mikor cselekedett volna helyesen a szolga?

13. Szeretjük embertársainkat, tanítóinkat, nevelőinket

Mindenki engedelmeskedjen annak, akire rábízták. Ha jót teszel megdicsérnek. De ha gonoszságot művelsz megbüntetnek. Ezért mindig hallgass a lelkiismeretedre.

Adjátok meg mindenkinek ami jár, akinek hódolat, annak hódolatot, akinek tisztelet, annak tiszteletet. (Róm 13,1-7)

Engedelmeskedünk szüleinknek, nevelőinknek és elöljáróinknak, akik jót akarnak nekünk.

Az embereknek adjuk meg a tiszteletet.

Mennyei Atyánk rábízott minket szüleinkre, nevelőinkre. Ők gondoskodnak rólunk, vigyáznak ránk. Ezért engedelmességgel és tisztelettel tartozunk nekik.

Kinek tartozunk engedelmességgel?

Mi történne, ha valaki nem fogadna szót?

14. Szeretjük embertársainkat, ellenségeinket

Jézus egyszer azt mondta tanítványainak:

– Szeressétek ellenségeiteket, tegyetek jót azokkal, akik haragszanak rátok. Mindenkinek, aki tőled kér, adj, és aki elviszi, ami a tied, ne kérd vissza. Úgy tegyetek az emberekkel, ahogy akarjátok, hogy veletek is tegyenek. Szeressétek tehát ellenségeiteket, tegyetek jót, adjatok kölcsönt és viszonzást ne várjatok. Így jutalomban részesültök a mennyben. (Lk 6,27-36)

Jézus nemcsak a barátait, hanem az ellenségeit is szerette. Rajtuk is segített. Tőlünk is ezt várja! Jézus arra bíztat: Adjatok mindenkinek; osztálytársnak, szegénynek. Látogassátok a betegeket és az öregeket. Gondolj arra, Jézus mit tenne a te helyedben!

Mondd el, hogy kinek tudsz jót tenni!

15. Jézus példabeszéde az irgalmas szamaritánusról

Egyszer azt kérdezte valaki Jézustól:

– Ki az én felebarátom? Jézus ekkor a következő történetet mondta el:

– Egy embert az országúton rablók támadtak meg. Összeverték, kirabolták és félholtan otthagyták. Ketten is elmentek mellette, de nem segítettek rajta. Végül egy szamáriai ember, egy idegen ment arra. Amikor meglátta a sebesültet, megsajnálta. Odament, bekötözte sebeit, elvitte egy vendégfogadóba és gondoskodott róla.

Jézus így folytatta: Menj, és te is tegyél így! (Lk 10,25-37)

Jézus minden embert szeret, nekünk is minden embert szeretnünk kell! Még azokat is, akik nem szeretnek, hanem bántanak bennünket. Jézus azt akarja, hogy ők is megjavuljanak a mi szeretetünk által.

Jézus minden emberhez kedves volt.

A szomorúakat megvigasztalta, segített a bajban levőkön, végül meghalt értünk a kereszten.

Hogyan viselkedtek az emberek bajbajutottal?

Ki cselekedett helyesen?

Jézusom, segíts, hogy mindenkihez jó legyek!

16. Kiengesztelődés: bocsássunk meg egymásnak, ahogy Jézus megbocsátott nekünk

Ha elindulsz a templomba, hogy Istennek ajándékot vigyél, és közben eszedbe jut, hogy a barátodat megbántottad: hagyd ott az ajándékot az oltár előtt. Térj vissza, békülj ki társaddal. Aztán menj vissza és add át ajándékodat. (Mt 5,23-24)

A Mennyei Atya sem szívesen fogadja el az ajándékot attól, akinek a szívében harag van a társa iránt.

„Bocsásd meg a mi vétkeinket,

miképpen mi is megbocsátunk

az ellenünk vétkezőknek.” (Mt 6,12)

Gondolkozz! Te kinek fogsz megbocsátani?

Összefoglaló beszélgetés (2. témakör)

(A *-gal jelölt kérdések csak később kerülnek tárgyalásra, a megjelölt helyen csak a fogalmat kell előkészíteni.)

324. Ki a felebarátunk?

Minden ember felebarátunk, akár jóakarónk, akár ellenségünk.

325.* Mikor szeretjük úgy felebarátunkat, mint magunkat?

Akkor szeretjük felebarátunkat úgy, mint magunkat, ha önzetlenül megteszünk mindent, ami üdvösségére szolgál.

326.* Miért kell minden embert szeretnünk?

Azért kell minden embert szeretnünk, mert minden ember Isten képmása, akit üdvözíteni akar.

327. Miért kell ellenségeinket is szeretnünk?

Azért kell ellenségeinket is szeretnünk, mert az Úr Jézus kifejezetten tanította, és példát adott rá.

373. Kikért imádkozunk?

Mindenkiért imádkozunk, élőkért és holtakért, különösen szeretteinkért.

A mennyországba készülünk

Jézus feltámasztja Jairus leányát

17. Jézus az élet ura: Jézus feltámasztja Jairus leányát

Egy alkalommal egy Jairus nevű férfi jött Jézushoz, leborult előtte, és így kérte:

– Halálán van a kislányom. Gyere el, tedd rá kezedet, hogy meggyógyuljon és éljen.

Jézus már elindult, hogy meggyógyítsa, amikor ezt a hírt hozták Jairusnak:

– Leányod meghalt. Minek fárasztanád tovább a Mestert?

A hír hallatára Jézus így bátorította:

– Ne félj, csak higgy!

Amikor odaértek Jairus házához, sok siratót találtak ott. Jézus bement, és így szólt hozzájuk:

– Mit sírtok? A kislány nem halt meg, csak alszik.

Erre kinevették. Ő azonban mindenkit kiküldött, majd a gyermek apjával, anyjával és kísérőivel együtt bement oda, ahol a gyermek feküdt. Megfogta a kislány kezét, s így szólt:

– Kislány, mondom neked, kelj föl!

A kislány rögtön felkelt és elkezdett járni. (Mk 5,21-24; 35-42)

Jézus mindenkivel jót tett. Bármerre járt, mindenütt örömmel várták az emberek.

Te is tégy jót mindenkivel!

Jézus tudta, hogy a kislány meghalt, mégis azt mondta: Nem halt meg csak alszik, mert tudta, hogy fel fogja támasztani. Ő ugyanolyan könnyen életre kelti azt, aki meghalt, mint amilyen könnyű felébreszteni azt, aki alszik. Életet adó erő volt Jézus érintésében és szavaiban.

Figyeld meg, hogy az előző oldali a képen, mit tesz Jézus!

18. Az elrejtett kincs

Jézus így tanított az örök életről:

– A mennyek országa hasonlít a szántóföldön elrejtett kincshez. Amikor egy ember megtalálta, újra elrejtette, aztán örömében elment, eladta mindenét, amije csak volt, és megvette a szántóföldet. A mennyek országa hasonlít a kereskedőhöz is, aki igazgyöngyöt keresett. Amikor egy nagyon értékeset talált, fogta magát eladta mindenét, amije csak volt, és megvette. (Mt 13,44-46)

A Mennyei Atya boldog örök életet készít azoknak, akik Őt szeretik, mert a legnagyobb kincs, az Ő szeretete.

Jézus azt akarja, hogy mi is boldogok legyünk.

Rátaláljunk az Ő szeretetére, és elfogadjuk azt.

Mihez hasonlította Jézus a mennyek országát?

19. A királyi lakoma

Egyszer egy ember így szólt Jézushoz:

– Boldog aki asztalhoz ülhet Isten országában.

Jézus erre azt válaszolta:

– Egy király nagy vendégséget rendezett. Sokakat meghívott. Amikor elkezdődött a vendégség, elküldte szolgáit, mondják meg a meghívottaknak:

– Gyertek, minden készen van.

Ám azok mindenféle kifogást kerestek, mert nem akartak elmenni a lakomára. Megharagudott a házigazda, és megparancsolta szolgájának:

– Hívd ide a szegényeket, bénákat, vakokat és sántákat. Beszélj rá mindenkit, jöjjön el, hadd teljen meg a házam. Azok közül pedig, akik hivatalosak voltak, senki nem eszik a lakomámon. (Lk 14,15-24)

Földi életünk után Mennyei Atyánk mindnyájunkat hazavár. Jézus azért jött, hogy minket meghívjon, és elvezessen a Mennyei Atyához.

A mi örök otthonunk a mennyország.

Senki sem látta, senki sem hallotta, sőt még elképzelni sem tudja senki azt, amit Isten a barátainak készített, akik Őt hallgatják.

Kiket hívott be a király a lakomára?

Bennünket ki hívott meg Isten országába?

20. Mi lesz velünk, ha meghalunk?

Élt egy gazdag ember, aki nem szerette a jó Istent. Az emberekhez is rossz volt, és csak magára gondolt. Evett, ivott, drága ruhákba öltözött. A gazdag ember kapuja előtt feküdt egy beteg koldus, akit Lázárnak hívtak. Ő szerette a jó Istent, de olyan szegény volt, hogy nem volt mit ennie. Hiába kért a gazdag embertől, az még ételhulladékot sem adott neki, csak a kutyák jöttek és nyalogatták sebeit. Egy éjszaka meghaltak mind a ketten, és megjelentek Isten előtt. A gazdag ember a pokolba jutott, mert nagy bűnei voltak. A szegény Lázár lelke tiszta volt, ezért az angyalok felvitték a mennyországba. Ott látja a jó Istent és örökké boldog. A gazdag pedig örökké szenved a pokolban. (Lk 16,19-31)

Akik itt a földön szeretik Istent és embertársaikat, azok eljutnak a mennyországba.

A dúsgazdag nem azért jutott a pokolba, mert gazdag volt, hanem, mert hagyta éhen halni a szegényt. Lázár sem azért jutott a mennybe, mert szegény volt, hanem, mert a szenvedésben is kitartott Isten mellett.

Nem az a fontos, hogy meggazdagodjunk, hanem, hogy szeressük embertársainkat.

Látogasd meg szeretteid sírját, és imádkozzál értük!

Tanuld meg az imát!

Adj, Uram örök nyugodalmat nekik!

És az örök világosság fényeskedjék nekik!

Nyugodjanak békében! Ámen.

21. Példaképeink a szentek

Ellenségei haragosan hallgatták Istvánt. Ő azonban felnézett az égre és felkiáltott:

– Látom, hogy nyitva van az ég, és az Emberfia ott áll Isten jobbján. Erre ordítozni kezdtek, majd kivezették a városból és megkövezték.

István közben így imádkozott:

– Uram, Jézus, vedd magadhoz lelkemet! Majd térdre esett és hangosan felkiáltott:

– Uram, bocsáss meg nekik! (ApCsel 7,54-60)

A szentek Isten akarata szerint éltek. Most a mennyországban az örök fényben és boldogságban vannak.

A szentek előttünk jártak, példát mutattak nekünk. Most imádkoznak értünk, hogy mi is úgy tudjuk szeretni a Mennyei Atyát, ahogy ők szerették, és egyszer találkozhassunk velük a mennyországban.

Mindenszentek ünnepén gondolj a jó Isten hőseire, és kérd segítségüket!

Énekeljünk!

Szent István és mindenszentek

Isten előtt örvendeznek.

Imádkoznak buzgón értünk,

hogy mi is a mennybe érjünk.

22. Jézus a mi királyunk

Jézus Pilátus előtt

Pilátus maga elé hívatta Jézust, és megkérdezte tőle:

– Te vagy a zsidók királya?

Jézus ezt felelte neki:

– Az én országom nem ebből a világból való. Különben a szolgáim megvédenének. Valóban király vagyok, és azért jöttem a világba, hogy tanúskodjak az igazságról. Mindenki, aki az igazságot keresi, meghallgatja, amit mondok. (Jn 18,33-40)

Jézus nem azért jött a földre, hogy itt király legyen, hanem azért, hogy a Mennyei Atya szeretetére tanítsa az embereket.

Jézus a mennyország királya.

Mindnyájunkat az ő dicsőséges országába vár.

Beszélgessünk arról, hogy Jézus miért jött el közénk!

Összefoglaló beszélgetés (3. témakör)

(A *-gal jelölt kérdések csak később kerülnek tárgyalásra, a megjelölt helyen csak a fogalmat kell előkészíteni.)

116.* Mi történik az emberrel, amikor meghal?

Amikor az ember meghal, a földi életből átlép az örökkévalóságba, és Isten megítéli őt.

117. Hogyan nevezzük a halál utáni ítéletet?

A halál utáni ítéletet különítéletnek nevezzük.

118. Mi lesz az ember sorsa a különítélet után?

Az ember a különítélet után vagy a mennyországba, vagy a tisztítóhelyre, vagy a kárhozatra kerül.

119.* Mi a mennyország, vagyis az üdvösség?

A mennyország, vagyis az üdvösség részesedés Isten boldog, örök életében.

120. Kik jutnak a mennyországba?

A mennyországba a jók jutnak, akik egészen bűn nélkül vannak és büntetést nem érdemelnek.

121.* Mit jelent a tisztítóhely?

A tisztítóhely azok állapota, akik bűneikre bocsánatot nyertek, de meg kell tisztulniuk, mielőtt elérik a teljes boldogságot.

122.* Mi az örök halál, vagyis a kárhozat?

Az örök halál, vagyis a kárhozat azok örök szenvedése, akik kizárták magukat Isten boldog, örök életéből.

123.* Kik jutnak kárhozatra?

A kárhozatra azok jutnak, akik bűnbánat nélkül, halálos bűnben halnak meg.

124. Hogyan nevezzük a világ végén bekövetkező ítéletet?

A világ végén bekövetkező ítéletet utolsó ítéletnek nevezzük.

125. Mi lesz az emberek sorsa az utolsó ítélet után?

Az utolsó ítélet után a jók a mennyországba, a gonoszok pedig a kárhozatra jutnak.

Isten fia emberré lett

Üdvözlégy Mária! Isten kiválasztott téged.

23. Advent: az angyali üdvözlet

Isten elküldte hírnökét, Gábor angyalt Názáret városába egy Mária nevű szűzhöz. Mária jegyese volt Józsefnek. Gábor angyal így köszöntötte:

– Üdvözlégy, Mária! Isten veled van, és kiválasztott téged.

Mária megijedt, és elgondolkozott azon, hogy mit jelentenek ezek a szavak. Az angyal így folytatta:

– Ne félj, Mária, mert Isten szeret téged. Fiad születik, és Jézusnak fogod hívni. Ő az Isten Fia, Ő lesz a Megváltó.

Szűz Mária így szólt:

– Az Úr szolgáló leánya vagyok. Történjék velem az, amit az Isten akar. (Lk 1,26-38)

A Mennyei Atya megígérte, hogy elküldi hozzánk Szent Fiát. Sok-sok év után, teljesült is az ígéret.

Erre a hosszú várakozásra emlékezünk adventben.

A Mennyei Atya azt akarta, hogy a Megváltó a legméltóbb édesanyától szülessen. Ezért kiválasztotta Szűz Máriát. A Mennyei Atya üzenetét Gábor angyal vitte Máriának.

Melyik angyal vitte az üzenetet Máriának?

Tanuld meg, az angyali üdvözletet!

24. Szt. Miklós püspök (Mikulás): megajándékozzuk egymást

Törekedjetek arra, hogy a jót ne azért tegyétek, hogy az emberek lássanak benneteket.

Így semmi jutalom nem vár rátok Mennyei Atyátoknál. Te titokban adj, és Atyád, aki a rejtekben is lát, megjutalmaz. (Mt 6,1-4)

Szent Miklós püspök szeretettel segített a rászorulókon. Nem várt érte dicséretet. örömet akart szerezni másoknak. „Nagyobb boldogság adni, mint kapni.” (ApCsel 20,35)

Szent Miklós ajándékozó szeretetére emlékezünk minden évben Mikuláskor:

Igyekezzünk mi is az ő példája nyomán, örömet szerezni másoknak.

Hogyan segített Szent Miklós püspök?

Készíts ajándékot Mikulásra!

Énekeljünk!

Ajándékos kedves Szentünk

példaképpen járt előttünk.

Emlékére adnak nékem

Sok jót, amit kíván szívem.

25. Mária és József várja a gyermeket

A Mennyei Atya azt akarta, hogy József legyen oltalmazója Máriának és születendő gyermekének. Ezt vele is közölte, amikor álmában megjelent Isten angyala, és ezt mondta:

– József, ne félj attól, hogy feleségül vedd Máriát! Az ő gyermeke Isten Fia lesz. Jézusnak fogod őt nevezni.

József így feleségül vette Máriát. Gondosan vigyázott rá, és mindketten boldogan várták Jézus születését. (Mt 1,20-24)

Adventi koszorú

A Mennyei Atya nemcsak Máriát választotta ki, hanem a názáreti ácsot, Józsefet is. Ő fog gondoskodni a szentcsaládról, Jézusról és Máriáról.

Szűz Mária és Szent József készségesen teljesítették Isten akaratát. Szeretettel várták Jézus születését. Mi is adventben az ő boldog várakozásukkal készülünk karácsony ünnepére.

Te hogyan készülsz Jézus születésére?

Énekeljünk!

Harmatozzatok, égi magasok!

Téged vár epedve a halandók lelke,

jöjj el, édes üdvözítőnk!

26. Jézus születése, ő a mi karácsonyi ajándékunk, akit a Mennyei Atya küldött

Abban az időben Augusztus római császár elrendelte, hogy tartsanak népszámlálást. Ezért Máriának és Józsefnek a galileai Názáretből a júdeai Betlehembe kellett utazni. Amikor odaértek, sehol sem kaptak szállást. Egy városszéli barlangistállóban húzódtak meg. Itt született meg Jézus, a világ Megváltója. Mária pólyába takarta és jászolba fektette. (Lk 2,1-7)

A Mennyei Atya a legnagyobb ajándékot, Jézus Krisztust adta a világnak.

Jézus szeretetből jött közénk. Ezért minden karácsonyi ajándékunk az Ő szeretetét hirdesse.

Mikor ünnepeljük Jézus születését?

Készíts rajzot karácsonyról!

Énekeljünk!

Karácsonynak éjszakáján

Jézus születése napján

örüljetek, örvendjetek,

a kis Jézus megszületett.

27. A betlehemi pásztorok

Betlehem közelében pásztorok őrizték a nyájat. Hirtelen nagy fényesség támadt, és ott állt előttük az Úr angyala. A pásztorok nagyon megijedtek. De az angyal megnyugtatta őket:

– Ne féljetek! Nagy örömet hirdetek nektek. Ma született a Megváltótok Betlehemben. Meg fogjátok őt ismerni: Egy gyermek fekszik a jászolban, pólyába takarva.

Ekkor nagy sereg angyal jelent meg a mezőn és dicsőítették Istent. Mikor az angyalok visszatértek a mennybe, a pásztorok gyorsan útrakeltek, és megtalálták Máriát, Józsefet és a jászolban fekvő gyermeket. (Lk 2,8-20)

Az angyalok szavára a pásztorok elindultak, hogy megkeressék a kis Jézust. Amikor megtalálták, letérdeltek előtte, és szeretettel adták át ajándékaikat.

Boldogok voltak, hogy ők láthatták először a világ Megváltóját.

Minket is hív Jézus a jászolához, hogy szívünk szeretetét adjuk át ajándékul neki.

Te milyen ajándékot adsz Jézusnak?

Énekeljünk!

Rossz a Jézus kis csizmája, sir a ködmöne.

Ázik-fázik, megveszi az Isten hidege.

Hogyha volna kis csizmám, Jézuskának od' adnám,

báránybőrös ködmönkémmel jól betakarnám.

Akkor hozzám hajolna, talán meg is csókolna,

boldogabb e kerek földön senki se volna.

28. Jézus szent neve

Nyolc nap telt Jézus születése után. Ekkor kellett nevet adni a gyermeknek. A Jézus nevet adták neki.

Így nevezte őt az angyal, amikor megtestesülését Máriának hírül adta. (Lk 2,21)

Születése után, minden kisgyermeknek nevet adnak a szülei. Kiválasztják számára a legmegfelelőbbet.

Isten Fia a Jézus nevet kapta, ami Megváltót, Szabadítót, Üdvözítőt jelent.

Régen a név kifejezte viselőjének tulajdonságait.

Nézz utána, a te neved mit jelent!

29. A 12 éves Jézus a templomban

Szűz Mária és Szent József minden évben felmentek Jeruzsálembe, a húsvét ünnepére. Amikor Jézus tizenkét éves lett, ő is velük ment. Az ünnepnapok elteltével hazafelé indultak. Jézus azonban Jeruzsálembe maradt, anélkül, hogy szülei tudták volna. Este keresni kezdték a rokonok és barátok között. Mivel nem találták visszamentek Jeruzsálembe, hogy ott keressék. Három nap múlva találták meg a templomban, ott ült a tanítók között, hallgatta és kérdezgette őket. Akik csak hallgatták csodálkoztak okosságán. Édesanyja meglepődve kérdezte:

– Fiam, miért tetted ezt velünk? Atyád és én bánkódva kerestünk?

Jézus ezt válaszolta:

– Miért kerestetek? Nem tudjátok, hogy Atyám házában van a helyem? Azután visszament velük Názáretbe, és engedelmeskedett nekik. (Lk 2,41-53)

Jézus emlékeztette Szűz Máriát és Szent Józsefet, hogy ő nem olyan kisfiú, mint a többi gyermek.

Jézus nem engedetlenségből maradt a templomban, hanem azért, hogy a Mennyei Atya dolgaiban munkálkodjon.

Jézus nemcsak ember hanem Isten is. Ő az Istenember.

Hol találta meg Szűz Mária és Szent József Jézust?

30. A napkeleti bölcsek

Jézus születése után bölcsek jöttek napkeletről Jeruzsálembe és érdeklődtek:

– Hol van a zsidók újszülött királya? Láttuk csillagát napkeleten, s eljöttünk, hogy hódoljunk neki. Heródes király udvarában megtudták az írástudóktól, hogy a megígért Messiás királynak Betlehemben kell születnie. Erre tovább indultak, a csillag pedig előttük haladt, míg végül megállt a hely fölött, ahol a gyermek volt.

Bementek a házba, és meglátták a gyermeket anyjával, Máriával. Leborultak és hódoltak neki, majd elővették kincseiket, s ajándékot adtak neki: aranyat, tömjént és mirhát. A bölcsek álmukban utasítást kaptak, hogy ne menjenek vissza Heródeshez. Ezért más úton tértek vissza hazájukba. (Mt 2,1-12)

A napkeleti bölcsek; Gáspár Menyhért, Boldizsár távoli országban éltek, mégis vállalták a hosszú utat. Követték a csillagot, mert arra gondoltak, hogy az Isten ilyen módon adta tudtukra Jézus születését.

A gazdag, okos bölcsek kicsinek érezték magukat a gyermek Jézus előtt. Leborultak és imádták Őt. Megköszönték, hogy Jézus őket is jászolához hívta.

Jézus minden embert magához hív.

Milyen ajándékot vittek a bölcsek Jézusnak?

Hogyan hívták a bölcseket?

A napkeleti bölcsek látogatását vízkeresztkor ünnepeljük.

Összefoglaló beszélgetés (4. témakör)

(A *-gal jelölt kérdések csak később kerülnek tárgyalásra, a megjelölt helyen csak a fogalmat kell előkészíteni.)

53. Kicsoda Jézus Krisztus?

Jézus Krisztus a második isteni személy, Isten egyszülött Fia, aki értünk emberré lett.

54.* Mit jelent Jézus neve?

Jézus neve azt jelenti: „Isten megszabadít.”

55.* Mit jelent a Krisztus szó?

A Krisztus szó Messiást, Fölkentet jelent.

56.* Hogyan lett a Fiúisten emberré?

A Fiúisten úgy lett emberré, hogy a Szentlélek ereje által Szűz Máriától emberi testet és lelket vett fel.

59. Kit választott ki Isten, hogy a Megváltó anyja legyen?

Isten Szűz Máriát választotta ki, hogy a Megváltó anyja legyen.

61. Ki volt Jézus nevelőapja?

Jézus Krisztus nevelőapja Szent József volt.

62. Hol született Jézus?

Jézus Betlehemben született.

377. Melyik imádsággal köszöntjük Jézus édesanyját?

Jézus édesanyját az Angyali Üdvözlettel, vagyis az Üdvözlégy Máriával köszöntjük.

Jézus köztünk élt

A családban is tegyetek meg mindent, amit csak Jézus mond.

31. Jézus a názáreti zsinagógában

Jézus tanított a zsinagógában

Amikor Jézus szülőfalujába, Názáretbe érkezett, elment a zsinagógába és felolvasott egy részt Izajás próféta írásából:

– Az Úr küldött engem, hogy örömhírt vigyek a szegényeknek, hirdessem a foglyoknak a szabadulást, a vakoknak meg a látást… Majd így szólt:

– Az az ígéret, amelyet most hallottatok, ma beteljesedett. Csodálkozva hallgatták Jézus szavait az ott lévő emberek. (Lk 4,14-22)

Jézus sok idő után, újra visszatért Názáretbe.

Első útja a zsinagógába, a zsidók imaházába vezetett.

Jézus a zsinagógában csendben imádkozott, és felolvasta a próféta könyvéből a Mennyei Atya üzenetét.

Hova ment Jézus először Názáretben?

Te milyen szolgálatot tudsz végezni a templomban?

32. A kánai menyegző

Amikor Jézus Kánában tartózkodott, meghívták esküvőre. Vele volt édesanyja és a tanítványai is. Lakodalom közben elfogyott a bor. Mária észrevette ezt. Csendben szólt Jézusnak, a szolgáknak pedig meghagyta:

– Tegyetek meg mindent, amit csak Jézus mond!

Volt ott hat nagy korsó. A szolgák Jézus parancsára megtöltötték vízzel. Ezután azt mondta nekik:

– Most merítsetek, és vigyetek a násznagynak. Amikor a násznagy megkóstolta, elcsodálkozott. Nem tudta, honnan vették a szolgák ezt a finom bort. A szolgák is meglepődtek. Jézus szavára a víz borrá változott. (Jn 2,1-11)

Csodás erő volt Jézus szavaiban és tetteiben.

Ezért kérte Őt Szűz Mária, hogy segítsen.

A szolgák úgy tettek, ahogyan Jézus mondta, és nagy örömet szereztek mindenkinek.

Ha mi is megtesszük amit Jézus mond, nekünk sem kell, semmi rossztól félnünk.

Mit tett Jézus a kánai menyegzőn?

Neked mit mond Jézus?

33. Jézussal találkozunk a szentmisén

Jézus apostolaival az utolsó vacsorán

Ahol ketten vagy hárman együtt vannak Jézus nevében, Jézus ott van közöttük. (Mt 18,20)

Jézus azt mondja, ha többen együtt imádkoznak, hozzá szólnak, láthatatlanul ott van közöttük.

Amikor részt veszel a szentmisén, vagy imádkozol az iskolában társaiddal, otthon a szüleiddel és a testvéreiddel, ne feledd, Jézus is jelen van!

A templomban örökmécses figyelmeztet Jézus jelenlétére.

Figyeld meg, mi történik a szentmisén!

34. A templom megtisztítása

A húsvéti ünnepekre Jézus is felment Jeruzsálembe. A templomban árusokat talált, akik ökröt, juhot és galambot árultak, valamint pénzváltókat, akik ott telepedtek le. Jézus kötélből ostort font, és mind kiűzte őket a templomból. Azt mondta:

– Vigyétek innen ezeket, ne tegyétek Atyám házát vásárcsarnokká! (Jn 2,13-17)

Az árusok nem tisztelték a templomot, ott kereskedtek.

Jézus ezért zavarta ki őket.

Jézus kizavarta az árusokat a templomból

A templom az Isten háza, ahol az emberek csendben vannak és imádkoznak. Ott nincs helye a (hangos) beszélgetésnek. Tisztelettel tekintünk a templom tárgyaira, az útszélén álló feszületekre és a szobánk falán lévő keresztekre is.

Ezek mind Jézusra emlékeztetnek bennünket.

Miért zavarta ki Jézus az árusokat?

Hogyan viselkedünk a templomban?

Miért tekintünk tisztelettel az útszélén álló feszületekre?

35. A csodálatos halfogás

Ne félj! Ezentúl emberhalász leszel!

Jézus a Genezáret tavánál beszállt Péter halászbárkájába, és a bárkából tanította az embereket. Amikor befejezte a tanítást így szólt Péterhez:

– Vessétek ki a hálókat halfogásra! Péter így válaszolt:

– Mester, egész éjszaka fáradoztunk, s nem fogtunk semmit, de a te szavadra kivetem a hálót!

Így is tett, s annyi halat fogtak, hogy szakadozni kezdett a háló. Intettek a másik bárkában lévő társaiknak, hogy jöjjenek segíteni… Péter akkor leborult Jézus lába elé:

– Uram, menj el tőlem, mert bűnös ember vagyok! Jézus azonban így bátorította:

– Ne félj! Ezentúl emberhalász leszel! Kivonták a hajókat a partra, és mindenüket elhagyva nyomába szegődtek. (Lk 5,1-11)

A halászok Jézus segítségével annyi halat fogtak, hogy alig győzték bárkájukba tenni. Ezek a halászok lettek Jézus első követei, barátai és munkatársai.

Jézus kiválasztott tizenkettőt

Jézus a tanítványai közül kiválasztott tizenkettőt, akiket apostoloknak nevezett el. Az apostolok mindenhova követték Jézust és hallgatták tanítását, hogy később beszélhessenek róla az embereknek.

Az apostolok tanításán keresztül jutott el hozzánk is Jézus örömhíre. Jézus téged is hív a barátai közé!

Hogyan sikerült Péternek és társainak halat fogni?

Te mit tehetsz Jézussal együtt azért, hogy jobb legyen a világ?

36. A jerikói vak meggyógyítása

Jézus eljutott Jerikó város közelébe. Az út szélén egy vak koldus ült és kéregetett. Hallotta, hogy tömeg haladt el mellette, megkérdezte hát mi történik. Megmondták neki, hogy a Názáreti Jézus megy a városba. Erre elkezdett kiabálni:

– Jézus, Dávid Fia, könyörülj rajtam!

Akik elől mentek rászóltak, hogy hallgasson. De ő annál hangosabban kiáltozott:

– Dávid Fia, könyörülj rajtam!

Jézus megállt és magához hívta a vakot. Amikor odaért, Jézus megkérdezte tőle:

– Mit akarsz? Mit tegyek? A vak ezt felelte:

– Uram, látni szeretnék! Jézus így szólt:

– Láss! A hited meggyógyított téged.

Azon nyomban visszanyerte látását. Ment Jézussal és dicsérte Istent. (Lk 18,35-43)

A vak ember nem látja édesapját, édesanyját, a virágokat, a madarakat. Nem tud dolgozni, mint a többiek.

A jerikói vak azért kiabált, mert hitte, hogy Jézus megtudja gyógyítani. Bízott Jézusban, és visszanyerte látását.

Betegségünkben Jézus segítségét is kell kérnünk, s egészségünket neki kell megköszönnünk.

Miért kiabált a vak koldus az út szélén?

Gondolkodj, te hogyan tudnál segíteni a vak emberen?

37. A vihar lecsendesítése

Egyik este Jézus így szólt tanítványaihoz:

– Evezzünk át a tó túlsó partjára. Miután elindultak, Jézus a bárka végében aludt egy vánkoson. Hirtelen nagy szélvihar támadt, a hullámok a bárkába csaptak úgy, hogy az már-már megtelt vízzel. A tanítványok felkeltették Jézust, és kérték:

– Uram, ments meg minket, elveszünk!

Ő felkelt, s parancsolt a szélnek és a hullámoknak:

– Csendesedj, némulj el!

Erre a szél elült, és nagy nyugalom lett. Jézus ekkor a barátaihoz fordult:

– Miért féltek ennyire? Hát még mindig nem hisztek bennem? (Mk 4,35-40)

Jézus barátai halászok voltak, és bizonyára már több vihart is átéltek. Most mégis féltek.

Jézus megmentette tanítványait. Parancsolt a szélnek és a hullámoknak, s ezek engedelmeskedtek neki. Jézus szereti barátait, segít rajtuk, ha kérik.

Az életben sokféle veszély van. Ha félnél, gondolj arra, Jézus a barátod. Kérd, hogy segítsen!

Miért féltek Jézus barátai?

Beszélgessünk az őrzőangyalokról!

Énekeljünk!

Őrangyalom szívből kérlek,

minden rossztól őrizzél meg!

Életemben légy vezérem,

Halálomkor állj mellettem!

38. Péter hitvallása

Jézus bejárta az egész országot. Mindenfelé tanított, és sok beteget meggyógyított. Egy alkalommal megkérdezte tanítványaitól:

– Kinek tartják az emberek az Emberfiát?

Így válaszoltak:

– Van aki Keresztelő Jánosnak, Illésnek, Jeremiásnak, vagy valamelyik prófétának.

Jézus az apostolokhoz fordult:

– Hát ti mit mondtok, ki vagyok?

Simon Péter válaszolt:

– Te vagy Krisztus, az élő Isten Fia.

Jézus azt mondta neki:

– Boldog vagy Simon, mert ezt a titkot nem ember, hanem maga a Mennyei Atya adta tudtodra. Én is mondom neked:

– Te Péter vagy, kőszikla. Erre a sziklára építem Egyházamat, amelyet a gonosz hatalma sem győzhet le. Neked adom a mennyország kulcsait. Amit megkötsz a földön, meg lesz kötve a mennyben is. Amit feloldasz a földön, fel lesz oldva a mennyben is. (Mt 16,13-20)

Az emberek még a sok csoda láttán sem ismerték fel Jézusban, az Isten Fiát.

Jézus megkérdezte apostolaitól:

– Kinek tartotok engem?

Szent Péter a Mennyei Atya segítségével válaszolt.

A templomban, a szentmisében ott van közöttünk Jézus. Ha tőlünk megkérdezné: „Tudod-e ki vagyok?” Mit tudnánk rá válaszolni?

Mit kérdezett Jézus a tanítványaitól?

Ki válaszolt Jézusnak?

Összefoglaló beszélgetés (5. témakör)

(A *-gal jelölt kérdések csak később kerülnek tárgyalásra, a megjelölt helyen csak a fogalmat kell előkészíteni)

39.* Kik az angyalok?

Az angyalok szellemi teremtmények, akik szüntelen dicsőítik Istent, és az üdvösség tervét szolgálják.

41. Milyen angyalokat teremtett Isten?

Isten csak jó angyalokat teremtett.

42.* Jók maradtak-e mind az angyalok?

Az angyalok nem maradtak mind jók. Egyesek vétkeztek, ők lettek a gonosz lelkek.

43. Milyenek irántunk az angyalok?

Az angyalok szeretnek minket, imádkoznak értünk, és az üdvösség útján segítenek minket.

44. Hogyan nevezzük azokat az angyalokat, akik minket oltalmaznak?

Azokat az angyalokat, akik minket oltalmaznak őrangyaloknak nevezzük.

63. Hol nevelkedett Jézus?

Jézus Názáretben nevelkedett.

64. Mikor kezdett tanítani Jézus?

Jézus körülbelül 30 éves korában kezdett tanítani.

174. Mi jellemzi templomainkban, hogy az Úr Jézus az Eukarisztiában jelen van?

Templomainkban az örökmécses jelzi, hogy az Úr Jézus az Eukarisztiában jelen van.

175. Hogyan köszöntjük az Úr Jézust az Oltáriszentségben?

Az Úr Jézust az Oltáriszentségben térdhajtással köszöntjük.

176. Hogyan köszöntik a görög és örmény rítusú katolikusok az Eukarisztiát?

A görög és örmény rítusú katolikusok mély meghajlással (metánia) köszöntik az Eukarisztiát.

Jézus értünk szenvedett

Ha valaki utánam akar jönni, vegye fel keresztjét és kövessen.

39. A nagyböjt, húsvéti felkészülés ideje

Amikor Heródes meghalt, megjelent az Úr angyala Egyiptomban Józsefnek álmában. Így szólt hozzá:

– Kelj fel, fogd a gyermeket és anyját és menj Izrael földjére, mert meghaltak, akik a gyermek életére törtek. Erre felkelt, fogta a gyermeket és anyját, és Izrael földjére ment. Galilea vidékére költözött, Názáret városában telepedett le. (Mt 2,19-23)

A szentcsalád az angyal szavára visszatért Názáretbe, mert nem veszélyeztette már senki a kis Jézus életét. Itt, Názáretben készült csendben Jézus, hogy teljesítse a feladatot, amit a Mennyei Atya rábízott.

Hamvazószerda és virágvasárnap jelképe

A nagyböjtben, Jézussal együtt mi is készülünk, jócselekedetekkel, tiszta lélekkel. Elmegyünk a templomba, ahol bűnbánatunk jeleként hamut hintenek a fejünkre.

Hamvazószerdán te is menj el hamvazkodni!

40. Tartsatok bűnbánatot

Amikor Jánost elfogták, Jézus Galileába ment és ott hirdette az Isten evangéliumát. Azt mondta:

– Beteljesedett az idő, és már közel van az Isten országa. Tartsatok bűnbánatot, és higgyetek az evangéliumban. (Mk 1,14-15)

Jézus felszólította az embereket, hogy bánják meg bűneiket. Hallgassák meg, amit ő mond és éljenek aszerint.

Mi is minden pénteken bűnbánati napot tartunk.

Jézusra gondolunk, aki nagypénteken halt meg értünk a kereszten. Valamiről lemondunk, jót cselekszünk, amivel megmutatjuk, hogy szeretni akarjuk Őt.

Te miről tudsz lemondani Jézusért?

41. Jézus megjövendöli szenvedését

Jézus előre jelezte tanítványainak, hogy Jeruzsálembe kell mennie, és sokat kell szenvednie a főpapoktól és az írástudóktól. Meg fogják ölni, de harmadnapra feltámad.

Péter ekkor azt mondta:

– Isten mentsem meg, Uram! Ez nem történhet veled! Jézus azonban így válaszolt:

– Távozz tőlem, sátán! Te nem az Isten dolgaival törődsz, hanem az emberekével. (Mt 16,21-23)

Jézus tudta, hogy ellenségei mit terveznek ellene.

Elmenekülhetett volna, de nem tette. Önként vállalta a szenvedést és a kereszthalált.

Jézus érted is szenvedett.

Hogyan jövendölte meg Jézus szenvedését?

42. Aki utánam akar jönni, vegye fel keresztjét

Jézus egyszer azt mondta tanítványainak:

– Ha valaki követni akar engem, vegye fel keresztjét és kövessen.

Mert aki életét meg akarja menteni, elveszti azt. Aki elveszti életét miattam, megtalálja azt. Mi haszna van az embernek abból, ha az egész világot megszerzi, de lelkét kár éri. Mit adhat az ember cserébe lelkéért. (Mt 16,24-27)

Jézus a közelgő szenvedéséről beszélt a tanítványainak.

Arra intette őket, hogy miként kövessék őt.

Jézus figyelmeztet mindnyájunkat, hogy aki őt követi, hozzá akar tartozni, a barátja akar lenni, sok mindenről le kell mondania, azaz annak uralkodnia kell tudni önmagán.

Mit kell tennie Jézus követőjének?

43. A vakon született meggyógyítása

Egyszer útközben Jézus látott egy vakon született embert. Tanítványai megkérdezték tőle:

– Mester ki vétkezett, ő vagy a szülei, hogy vakon született? Jézus azt válaszolta:

– Sem ő, sem a szülei. A fiú szeme beteg ugyan, de semmi köze a bűnhöz. Én azonban meggyógyítom.

Jézus sarat csinált, bekente vele a vak szemét, és elküldte megmosakodni a közeli tóhoz. Mire visszatért már mindent látott.

Erre Jézus ellenségei, a farizeusok megkérdezték:

– Hogyan gyógyultál meg? Ki tette ezt veled? Hiába bizonygatta, hogy Jézus segítségével történt mindez, senki sem hitt neki, sőt elzavarták. Amikor Jézus ezt megtudta, magához hívta. (Jn 9,1-41)

A meggyógyult fiú bátran beszélt Jézus mellett.

Ellenségei belekötöttek szavaiba, nem hitték el, amit mondott. Ő azonban tudta: Jézus a jótevője.

Ma is vannak, akik nem hallgatják meg Jézus barátait. Nem hisznek nekik, kinevetik őket.

Te soha ne tartozz közéjük, mindig bátran vállald, hogy Jézus barátja vagy!

Hogyan viselkedett a fiú Jézus ellenségei előtt?

44. Ti vagytok a világ világossága

Ti vagytok a föld sója. Ha só ízét veszti nem való egyébre, mint hogy kidobják, s az emberek eltapossák.

Ti vagytok a világ világossága. A hegyen épült várost nem lehet elrejteni. S ha világot gyújtanak nem rejtik véka alá, hanem a tartóra teszik, hogy mindenkinek világítson a házban. Ugyanígy a ti világosságotok is világítson az embereknek, hogy jótetteiteket látva dicsőítsétek Mennyei Atyátokat. (Mt 5,13-16)

Jézus arra tanította az apostolokat, hogy viselkedésükkel, szeretetükkel példát mutassanak az emberek előtt.

Nekünk is úgy kell szeretnünk egymást, hogy akik, ismernek minket, Jézus szeretetét ismerjék fel bennünk.

Mire tanít Jézus bennünket?

45. Hiszek Jézus Krisztusban

Jézus Jerikó közelébe ért. Az út szélén egy vak koldus ült és kéregetett. Hallotta, hogy tömeg halad el mellette, megkérdezte hát mi történik. Megmondták neki, hogy a Názáreti Jézus megy a városba. Erre elkezdett kiabálni:

– Jézus, Dávid Fia, könyörülj rajtam! Akik elől mentek rászóltak, hogy hallgasson. De ő annál hangosabban kiáltozott:

– Dávid Fia, könyörülj rajtam! Jézus megállt és magához hívta a vakot. Amikor odaért, Jézus megkérdezte tőle:

– Mit akarsz? Mit tegyek? A vak ezt felelte:

– Uram, látni szeretnék! Jézus így szólt:

– Láss! A hited meggyógyított téged. Azon nyomban visszanyerte látását. Ment Jézussal és dicsérte Istent. (Lk 18,35-43)

Nemcsak a szemével lát az ember, hanem az eszével és a szívével is. A jerikói vak a szívével látta meg, hogy Jézus az Isten Fia.

Szemünkkel látjuk az embereket és mindazt, ami a világban található. Eszünkkel látjuk be, mi igaz és mi hamis. A szívünkkel látjuk meg a jót, azt, hogy valaki szeret minket.

Mit láthatunk a szemünkkel, és mit a szívünkkel?

„…jól csak a szívével lát az ember, ami igazán lényeges, az a szemnek láthatatlan.”

(Antoine de Saint-Exupéry: A kis herceg)

46. Virágvasárnap: Bevonulás Jeruzsálembe: Jézus a Messiás király

Híre ment, hogy Jézus Jeruzsálembe érkezik. Jézus talált ott egy szamarat, és felült rá. A fiatalok pálmaágat szedtek, kivonultak eléje és így köszöntötték:

– Hozsanna! Áldott, aki az Úr nevében jön, Izrael királya!

A csodák láttán sokan hitték, hogy ő a várt Megváltó. Ezért vonult eléje a nép. Jézus ellenségei, a farizeusok azonban egymás szemére vetették:

– Lám, nem mentetek semmire. Nézzétek, az egész világ őt követi. (Jn 12,12-19)

Jézust úgy fogadták az emberek, mint egy királyt. Örömükben leterítették a ruhájukat, pálmaágakkal integettek és hangosan kiáltoztak.

Áldott, aki az Úr nevében jön!

Mi virágvasárnapnak mondjuk a bevonulás emléknapját. Pálma helyett, barkaágat tartva vonulunk ezen a napon a templomba. A szentmisén a mi templomunkba vonul Jézus, az átváltoztatott kenyér és bor alakjában úrfelmutatáskor.

Minek nevezzük azt a napot, amikor Jézus bevonult Jeruzsálembe?

Vegyél részt te is a körmeneten!

47. Nagypéntek: Jézus értünk szenvedett és meghalt a kereszten

Amikor Jézust keresztre feszítették sötétség támadt az egész földön. A nap elsötétedett, a templom függönye középen kettéhasadt. Jézus ekkor hangosan felkiáltott:

– Atyám, kezedbe ajánlom lelkemet! Majd lehajtotta a fejét és meghalt. Amikor a százados ezt látta, így szólt:

– Ez az ember valóban Isten Fia volt! (Lk 23,44-47)

A római százados látta Jézus szenvedését, és megbánta bűneit. Felismerte Jézusban az Isten Fiát.

Jézus annyira szeretett minket, hogy feláldozta magát értünk.

Jóvátette bűneinket és megszerezte a Mennyei Atya bocsánatát.

Mi történt, amikor Jézust keresztre feszítették?

Nagypénteken látogasd meg a szentsírt!

Énekeljünk!

Édes Jézus, neked élek.

Édes Jézus, neked halok.

Életemben, halálomban,

Édes Jézus, tied vagyok.

48. Húsvét: Jézus feltámadása

Az ünnep elmúltával néhány asszony illatszereket vásárolt, és elment Jézus sírjához. Be akarták balzsamozni a testét. A kő el volt hengerítve a sírtól. Bementek, de Jézus testét nem találták. Ekkor két férfi jelent meg mellettük ragyogó ruhában. S így szóltak hozzájuk:

– Miért keresitek az élőt a halottak között? Nincs itt, feltámadt.

Erre visszaemlékeztek Jézus szavaira. A sírtól visszatérve elmondták az apostoloknak mit láttak, de azok nem hittek nekik. Péter mégis elfutott a sírhoz. Benézett, de csak a lepleket látta. Hazament és igen csodálkozott a történteken. (Lk 24,1-12)

Jézus él, harmadnapon feltámadt.

Minden ember találkozhat és beszélgethet vele.

Ő mindenkin segíteni akar.

Jézus feltámadását húsvétkor ünnepeljük. Ilyenkor ünnepet, győzelmet, örömet hirdetnek a harangok. A templomban díszes, nagy gyertyát állítanak az oltár mellé. Jézus a mi világosságunk. A gyertyán van egy kereszt, mivel Jézus meghalt értünk, és egy évszám, hiszen most is örökké él.

Hogyan ünnepeljük Jézus feltámadását?

A templomban nézd meg a feltámadt Jézus szobrát és a húsvéti gyertyát!

Énekeljünk!

Föltámadt Krisztus e napon, alleluja

hála legyen az Istennek! (SZVU 87. ének)

49. Az emmauszi tanítványok

Húsvétvasárnap délután két tanítvány egy Emmausz nevű helységbe indult. Éppen Jézus haláláról beszélgettek, amikor maga Jézus csatlakozott hozzájuk, de ők nem ismerték fel. Beszélgetni kezdtek. A tanítványok szomorúan panaszolták, hogy csalódtak Jézusban. Jézus szelíden válaszolt nekik. Megmagyarázta, hogy mindennek így kellett történnie. Közben odaértek a faluhoz, ahová tartottak. Jézus úgy tett, mintha tovább akarna menni. De a tanítványok kérték:

– Maradj velünk, mert már esteledik!

Erre betért velük. Mikor az asztalhoz ültek, Jézus kenyeret vett a kezébe, megáldotta, megtörte és odanyújtotta nekik. Erre megnyílt a szemük, és felismerték őt. De ő eltűnt előlük. A tanítványok azonnal útra keltek, és beszámoltak társaiknak a történtekről. (Lk 24,13-35)

Jézus csatlakozott a tanítványokhoz, elbeszélgetett velük, de ők csak a kenyértörésből ismerték fel.

Jézus hozzánk is eljön. Mi is felismerhetjük őt a szentmisében. Az oltáron ő jelenik meg köztünk az átváltoztatott kenyérben és borban.

Miről ismerték fel a tanítványok Jézust?

Összefoglaló beszélgetés (6. témakör)

(A *-gal jelölt kérdések csak később kerülnek tárgyalásra, a megjelölt helyen csak a fogalmat kell előkészíteni)

71. Milyen fájdalmakat vállalt értünk Jézus élete utolsó napjaiban?

1. Az Olajfák hegyén vérrel verítékezett; 2. megostorozták; 3. tövissel megkoronázták; 4. a keresztet hordozta; 5. keresztre feszítve meghalt a Golgotán.

72.* Miért szenvedett és halt meg Jézus?

Jézus azért szenvedett és halt meg, hogy megszabadítson bennünket a bűntől és a kárhozattól, és megajándékozzon az üdvösséggel.

74.* Kénytelen volt-e Jézus szenvedni?

Jézus nem volt kénytelen szenvedni, önként áldozta fel magát minden ember bűnéért.

75. Mikor ünnepeljük Jézus kereszthalálát?

Jézus kereszthalálát nagypénteken ünnepeljük.

77. Mit tett Jézus halála után harmadnapon?

Jézus halála után harmadnapon, húsvét vasárnapján feltámadt.

Isten népe

Mondd, te kihez tartozol?

50. Legeltesd bárányaimat

Jézus már harmadszor jelent meg az apostoloknak a halálából való feltámadása után. Megkérdezte Pétertől:

– Jobban szeretsz engem, mint ezek?

– Igen, Uram

– felelte

– tudod, hogy szeretlek. Erre így szólt hozzá:

– Legeltesd bárányaimat! Aztán másodszor is megkérdezte tőle:

– Péter, szeretsz-e engem?

– Igen, Uram – válaszolta – tudod, hogy szeretlek. Erre azt mondta neki:

– Legeltesd juhaimat! Majd harmadszor is megkérdezte:

– Szeretsz engem? Péter így válaszolt:

– Uram, te mindent tudsz, azt is tudod, hogy szeretlek. Jézus ismét azt mondta:

– Legeltesd juhaimat! (Jn 21,15-17)

II. János Pál pápát köszöntik a fiatalok Rómában.

Jézus megparancsolta Péternek, hogy vigyázzon Isten gyermekeire, az Egyházra. Jézus annyira szeret minket, hogy látható vezetőktől, lelkipásztorokról is gondoskodott, akik szeretnek, vezetnek bennünket.

Az Egyház legfőbb látható főpásztorát pápának nevezzük. Rómában lakik, onnét vigyáz Jézus nagy nyájára. A pápa nem tud mindenütt ott lenni. Ezért szükséges, hogy lelkipásztoraink is legyenek. Ők azt teszik, amit Jézus tett, míg itt élt a földön: a Mennyei Atya szeretetére tanítják az embereket.

Figyeld meg a papok munkáját!

51. Jézus visszatért az Atyához

Jézus az apostolok szeme láttára felszállt az égbe.

Jézus a feltámadása után negyven napon át megjelent barátainak. Ilyenkor a Mennyei Atyáról, az ő országáról beszélt nekik. Egyszer, amikor együtt evett velük, megparancsolta nekik, hogy ne hagyják el Jeruzsálemet, amíg a Szentlélek el nem jön.

– Amikor leszáll rátok a Szentlélek, erő tölt el benneteket és tanúim lesztek Jeruzsálemben és a föld végső határáig. Azután, hogy ezeket elmondta, a szemük láttára fölemelkedett, majd egy felhő eltakarta őt tekintetük elől. (ApCsel 1,3-11)

Jézus visszatért a Mennyei Atyához, hogy a mennyországban helyet készítsen nekünk. De

azt is megígérte, hogy egyszer újra eljön.

Jézus megígérte, hogy a világ végén visszatér.

Amikor Jézus ismét visszatér, mindenki látni fogja őt. Isten gyermekei örülnek ennek a napnak, mert akkor Jézus magával viszi őket a Mennyei Atyához, és örökre boldogok lesznek.

Kihez tért vissza Jézus?

Mit ígért barátainak?

Énekeljünk!

Krisztus a mennybe fölmene, Alleluja!

Egeknek élő Istene, Alleluja!

Nekünk is utat így csinál, Alleluja!

Amint a nyíló égbe száll, Alleluja!

52. Jézus édesanyjával együtt imádkozó apostolok

Jézus feltámadása után többször megjelent tanítványainak és beszélt nekik Isten országáról.

Egyik alkalommal megparancsolta nekik, hogy ne hagyják el Jeruzsálemet, amíg a Szentlélek el nem jön.

– Amikor leszáll rátok a Szentlélek erő tölt el benneteket, és tanúim lesztek Jeruzsálemben, Júdeában, egészen a föld végső határáig.

Azután, hogy ezeket mondta fölemelkedett és egy felhő eltakarta őt tekintetük elől. Amint merőn nézték, hogyan emelkedik Jézus az égbe, egyszerre két férfi termett mellettük fehér ruhába öltözve, és megszólította őket:

– Galileai férfiak! Mit álltok itt égre emelt tekintettel? Ez a Jézus, aki közületek az égbe emelkedett, úgy jön el ismét, amint szemetek láttára a mennybe ment.

Erre az apostolok visszatértek Jeruzsálembe. Mindannyian egy szívvel és egy lélekkel imádkoztak az asszonyokkal, Máriával, Jézus anyjával és rokonaival együtt. (ApCsel 1,1-14)

Az apostolok úgy tettek, amint Jézus megmondta nekik. Imádkoztak és várták, hogy eljöjjön a Szentlélek.

Szűz Mária együtt imádkozott a tanítványokkal. Ott volt velük. Jelenléte erőt adott számukra.

Mária nekünk is segít az imádságban. Figyel ránk.

Hogyan várakoztak az apostolok?

Ki volt ott velük?

53. A Szentlélek pünkösdi eljövetele

Amikor elérkezett pünkösd napja, ugyanazon a helyen mindnyájan együtt voltak. Egyszerre olyan zúgás támadt az égből, mintha heves szélvész közeledett volna, és egészen betöltötte a házat, ahol összegyűltek. Majd lángnyelvek lobbantak, és szétoszolva leereszkedtek mindegyikükre. Mindannyiukat eltöltötte a Szentlélek, és különböző nyelveken kezdtek beszélni.

Lángnyelvek ereszkedtek rájuk, és eltöltötte őket a Szentlélek.

Sokan tartózkodtak ekkor Jeruzsálemben. Nagy volt a megdöbbenés, mert mindenki a saját nyelvén hallotta, amit beszéltek. Hirdették Isten nagy tetteit. (ApCsel 2,1-11)

Az apostolok igen boldogok voltak, mert Jézus teljesítette ígéretét. Nincsenek többé egyedül, velük van a Szentlélek. Egyszerre mindent megértettek Jézus tanításából, mert a Szentlélek okosakká, bölcsekké és barátokká tette őket. Mindnyájan megértették, hogy nagy dolog történt velük.

A Szentlélek velünk is azt teszi, amit az apostolokkal tett.

– Megvilágítja értelmünket, hogy megértsük Jézus tanítását.

– A Szentlélek adja a jó gondolatokat, a jó elhatározásokat.

– Megerősíti akaratunkat, hogy a jót meg is tegyük.

Ha valami nagyon nehéz, tőle kérünk erőt.

Milyenek lettek az apostolok a Szentlélek eljövetele után?

Készíts lángnyelveket papírból!

54. Jézus feltámadásának tanúi

Szent Pál apostol így írt Jézus feltámadásáról: „Krisztus meghalt bűneinkért, de harmadnap feltámadt. Megjelent Péternek és a tizenkét apostolnak. Később pedig sok-sok testvérnek. Majd nekem, méltatlannak is, aki utolsó vagyok az apostolok között. Isten kegyelme, azonban mindig velem van. Együtt hirdetjük nektek, hogy Krisztus feltámadt.” (1Kor 15,1-11)

Szent Pál apostol találkozott a feltámadt Jézussal, és a találkozás után megváltozott az élete. Ő és a többi apostol elmondták mindenkinek, hogy Jézus él.

Megfenyegették az apostolokat, de nem ijedtek meg. Azt mondták: „Mi nem hallgathatunk arról, amit láttunk és hallottunk” (ApCsel 4,20)

Nekünk is hirdetik húsvét ünnepével, a vasárnapokkal és minden szentmisével, hogy Jézus Krisztus él.

Beszéljétek meg, kik látták a feltámadt Jézust!

55. A Szentháromság ünnepe

Még Jézus mennybemenetele előtt a tizenegy tanítvány elment Galileába, arra a hegyre, ahová Jézus rendelte őket. Jézus odalépett hozzájuk, és így szólt:

– Én kaptam minden hatalmat égen és földön. Menjetek tehát, tegyétek tanítványommá mind a népeket. Kereszteljétek meg őket az Atya, a Fiú és a Szentlélek nevében, és tanítsátok meg őket mindannak a megtartására, amit parancsoltam nektek. (Mt 28,16-20)

Jézus megparancsolta apostolainak, hogy kereszteljék meg az embereket, és az egész világon hirdessék tanítását.

Így ábrázoljuk a Szentháromságot

A Mennyei Atyához csak az juthat el, aki teljesíti Jézus parancsait. Az apostolok engedelmeskedtek Jézusnak. Mindenfelé hirdették tanítását, amely így hozzánk is eljutott.

Mivel bízta meg Jézus apostolait?

56. Az első keresztények

Az Úr naponta vezetett a keresztényekhez olyanokat, akik meg akarták ismerni Jézust.

Az első keresztények állhatatosan kitartottak az apostolok tanításában és közösségében, a kenyértörésben és az imádságban. A hívek mind összetartottak, és közös volt mindenük. Egy szívvel-lélekkel mindennap összegyűltek a templomban. Dicsőítették az Istent, és az egész nép szerette őket. Az Úr pedig naponként vezetett hozzájuk olyanokat, akik meg akarták ismerni Jézust. (ApCsel 2,42-47)

Jézus az örömhírét az apostolokra bízta.

Az emberek hallgattak az apostolokra. Jézus barátaivá és Isten gyermekeivé lettek.

Ezt az örömhírt ismerjük meg az Evangéliumból. Ezt halljuk minden szentmisén, erről tanulunk hittanórákon. Akik hiszünk Jézus Krisztusban, összetartozunk. Testvérként szeretjük és segítjük egymást.

Vegyél részt az Úrnapi körmeneten! Mutasd meg, hogy te is Jézushoz tartozol!

57. Szent István vértanú

A főtanács tagjai haragosan hallgatták Istvánt, aki a Szentlélektől eltelve fölnézett az égre és látta Istent, s Jézust az Isten jobbján állva. Felkiáltott:

– Látom, hogy nyitva az ég, és az Emberfia ott áll Isten jobbján.

Erre azok ordítozni kezdtek, befogták fülüket és rárontottak. Kivitték a városból és megkövezték. Ruháikat pedig egy Saul nevű ifjú lábához tették le. Míg kövezték Istvánt, az így imádkozott:

– Uram Jézus, vedd magadhoz lelkemet! Majd térdre esett és hangosan felkiáltott:

– Uram, ne ródd fel nekik ezt a bűnt!

Amint ezt kimondta elaludt az Úrban. Azon a napon nagy üldözés kezdődött. Sokan elmenekültek az ország más részeibe. István vértanút pedig eltemették és nagyon megsiratták. (ApCsel 7,54; 8,3)

István vértanúra haragudtak a főtanács tagjai, mert Jézusról beszélt. Ő azonban nem ijedt meg, Jézusért még a halált is vállalta.

Nagyon sokan áldozták fel már Jézusért az életüket.

Tőlünk ezt nem kéri Jézus, csak azt, hogy szeressük Őt és teljesítsük a Mennyei Atya akaratát.

Miért haragudtak meg a főtanács tagjai Istvánra?

58. A keresztségben lettünk Isten népének tagjai

Fülöp apostolhoz egyszer így szólt az Úr angyala:

– Menj el arra az útra, amelyet mondok neked. Amikor odaért látta, hogy egy udvari tiszt közeledik feléje, aki éppen Izajás próféta szavait olvasta, de nem értette. Fülöp ezért odaült melléje, és elmagyarázta neki, hogy az Írás, amelyet olvas Jézusról szól. Amint továbbhaladtak az úton, egy tóhoz értek. Az udvari tiszt megszólalt:

– Nézd itt a víz, keresztelj meg engem! (ApCsel 8,26-38)

Az udvari tiszt miután megismerte Jézust, a barátja, követője akart lenni. Ezért kérte Fülöp apostolt, hogy keresztelje meg.

Amikor megkereszteltek bennünket Isten gyermekei lettünk, és Isten népének, az Egyháznak tagjai.

Beírták nevünket egy nagy könyvbe, ahol Isten gyermekeinek a nevét őrzik.

Mit kért Fülöp apostoltól az udvari tiszt?

Játsszátok el, ahogyan Fülöp apostol megkereszteli az udvari tisztet!

59. Az Egyház növekedése

Heródes király elfogatta Pétert, börtönbe záratta és rábízta négy katonára, hogy őrizzék. Míg Péter börtönben volt az egyház állandóan imádkozott érte Istenhez.

Az egyik éjszaka Péter két katona között aludt megbilincselve. Egyszerre megjelent az Úr angyala, és felébresztette:

– Kelj fel gyorsan… Vedd magadra köpenyedet és kövess!

Péter sietve követte. Észrevétlenül kiértek az utcára, ahol az angyal eltűnt. Akkor elment abba a házba, ahol sokan voltak együtt és imádkoztak. Mikor kaput nyitottak a számára, ő csendben elbeszélte, hogyan vezette ki a börtönből az Úr. Majd útra kelt és más vidékre ment. Heródes hiába kerestette, nem találta meg. (ApCsel 12,1-19)

Az Úr elküldte Szent Péterhez angyalát, hogy oldja meg bilincseit, és vezesse ki a börtönből.

Egy házban imádkozott a keresztények közössége Szent Péterért.

Az apostolok óta az Egyház világszerte elterjedt. A világon igen sok templom van, ahol együtt imádkozunk a Jóistenhez és egymásért az ő népéért.

Kik imádkoztak Szent Péterért?

Kinek a segítségével szabadult ki Szent Péter?

60. Így élünk mi, keresztények

Saul és Barnabás elmentek Antióchiába. Egy egész évig ott maradtak az egyházban, és rengeteg embert tanítottak. Először Antióchiában nevezték el a tanítványokat krisztusiaknak, mai szóval keresztényeknek. (ApCsel 11,26)

Megismerkedtünk Jézussal. Arra törekszünk, hogy tanítása szerint éljünk, és szeressük Őt.

Hiszünk Jézusban és tanítása szerint akarunk élni.

Segítjük egymást mindennapi kötelességeink teljesítésében, és társaink szeretetében.

Teljesíteni akarjuk a Mennyei Atya akaratát.

Beszélgessünk keresztény életünkről!

Tekintsünk vissza az év folyamán tanultakra!

61. Ünnepi hálaadás

A tanítványok az István miatt kitört üldözés elől szétszéledtek, eljutottak Antióchiáig, és hirdették az evangéliumot.

Mindenkit megszólítottak: hirdették nekik Urunkat, Jézust. Velük volt az Úr segítsége: Sokan hívők lettek és megtértek az Úrhoz. (ApCsel 11,19-21)

„Aki megismeri és teljesíti parancsaimat, az szeret engem.” (Jn 14,21) – mondta Jézus.

Mi szeretni akarjuk Jézust.

A nyári szünetben nem kell iskolába járni, tanulni. Sokat lehet pihenni, játszani, kirándulni.

Jézus a szünidőben sem hagy el. Bármit teszel mindig veled van. Te se feledkezzél el Róla!

Hogyan lehetünk a nyári szünetben is hűségesek Jézushoz?

Összefoglaló beszélgetés (7. témakör)

(A *-gal jelölt kérdések csak később kerülnek tárgyalásra, a megjelölt helyen csak a fogalmat kell előkészíteni)

17. Milyen vallásúak vagyunk?

Mi katolikus keresztény vallásúak vagyunk.

300. Hogyan szól a főparancs?

A főparancs:

1. Szeresd Uradat, Istenedet teljes szívedből, teljes lelkedből, teljes elmédből és minden erődből.

2. Szeresd felebarátodat, mint önmagadat.

301.* Mikor szeretjük Istent mindennél jobban?

Akkor szeretjük Istent mindennél jobban, ha teljesítjük parancsait, és őr senkinek és semminek a kedvéért nem bántjuk meg.

323.* Mikor szeretjük magunkat helyesen?

Akkor szeretjük magunkat helyesen, ha mindent megteszünk üdvösségünkért.

Imádságok

Katolikus keresztény köszöntés

Dicsértessék a Jézus Krisztus! Mindörökké. Amen.

Keresztvetés

Az Atya, a Fiú és a Szentlélek nevében. Amen.

A Szentháromság dicsőítése

Dicsőség az Atyának, a Fiúnak és a Szentléleknek,

miképpen kezdetben, most és mindörökké. Amen.

Az Úr imája (Miatyánk)

Mi Atyánk, aki a mennyekben vagy, szenteltessék meg a te neved, jöjjön el a te országod, legyen meg a te akaratod, amint a mennyben, úgy a földön is. Mindennapi kenyerünket ad meg nekünk ma, és bocsásd meg vétkeinket, miképpen mi is megbocsátunk az ellenünk vétkezőknek, és ne vígy minket kísértésbe, de szabadíts meg a gonosztól. (Mert tiéd az ország, a hatalom és a dicsőség mindörökké.) Amen.

Az angyali üdvözlet (Üdvözlégy)

Üdvözlégy Mária! Kegyelemmel teljes, az Úr van teveled, áldott vagy te az asszonyok között, és áldott a te méhednek gyümölcse, Jézus. Asszonyunk, Szűz Mária, Istennek szent anyja! Imádkozzál érettünk, bűnösökért, most és halálunk óráján. Amen.

Ima a szülőkért

Adtál nekem, jó Istenem,

szerető szülőket.

Jóságukért oltalmazzad,

s álld meg, kérlek őket.

Étkezés előtt

Jöjj el Jézus légy vendégünk,

áldd meg, amit adtál nékünk.

Adjad, Uram, hogy jólessék,

Jézus neve dicsértessék!

Étkezés után

Aki ételt, italt adott,

Annak neve legyen áldott.

Nekünk adtál, hála Isten!

Annak is adj, kinek nincsen.

Reggeli imádság

Szívem első gondolatja

Hozzád száll fel Istenem,

Te őriztél meg az éjjel,

Maradj ma is énvelem!

Téged áldlak és imádlak,

Mint szerető gyermeked,

Szívem csakis azt akarja,

Ami kedves teneked.

Édes Jézus, add kegyelmed,

Őrizz engem szüntelen,

Hogy egész nap neked éljek

Tiszta szívvel, bűntelen.

Szűz Mária, Jézus Anyja,

Te mindnyájunknak anyja vagy,

Oltalmazz meg minden bajtól,

Kísértésben el ne hagyj! Amen.[1]

Más reggeli imádság

Szívből kérlek Istenem,

Ma egész nap légy velem.

Segíts meg, hogy jó legyek,

Mindenkivel jót tegyek.

Ha rám nézel e napon

Öröm legyen arcodon.

Amen.

Esti imádság

Ó édes Istenem,

Hálát ad most lelkem,

Hogy egész napon át

Úgy szerettél engem.

Bánom sok vétkemet,

Szent Fiadnak vére

Mossa meg kegyesen

Szívemet fehérre!

Virrasszon felettem

Gondviselő szemed,

Kérlek, óvd ez éjjel

Testemet, lelkemet.

Szűzanyám, s őrangyal

Legyetek énvelem,

Ha ti rám vigyáztok,

Nyugodt lesz éjjelem. Amen.

Más esti imádság

Kezed közé leteszem

Elmúlt napom, Istenem.

Minden munkám, örömöm,

Ami jó volt, köszönöm.

Ígérem, még jobb leszek

Őrizd Uram, gyermeked. Amen.

Notes

[←1 ]

Ezt a reggeli imát az Atya és a Fiú köszöntése után többen a Szentlelket segítségül hívó szöveggel is kiegészítik.

Vigasztalónk, jöjj Szentlélek,

Vezérelj, hogy jó legyek,

Építsem a közösséget,

Terjesszem a hitünket.

Table of Contents

Impresszum

Tartalomjegyzék

Ajánlás

Jézus szeret minket

1. Jézussal találkozunk

2. A templom az Isten háza, itt találkoznak Isten gyermekei

3. Jézus első munkatársai; Máté és János, evangéliumi írók

4. Mennyei Atyánk gondoskodik rólunk

5. Ki olyan jó, mint Mennyei Atyánk?

6. Jézusra figyelünk

7. Jézussal beszélgetünk

8. Jézus példabeszéde a magvetőről

Összefoglaló beszélgetés (1. témakör)

Isten gyermekei vagyunk

9. Szeretjük szüleinket

10. Milyen jó, hogy Isten gyermeke lettem

11. Naponta imádkozzunk

12. Szeretjük embertársainkat, barátainkat és iskolatársainkat

13. Szeretjük embertársainkat, tanítóinkat, nevelőinket

14. Szeretjük embertársainkat, ellenségeinket

15. Jézus példabeszéde az irgalmas szamaritánusról

16. Kiengesztelődés: bocsássunk meg egymásnak, ahogy Jézus megbocsátott nekünk

Összefoglaló beszélgetés (2. témakör)

A mennyországba készülünk

17. Jézus az élet ura: Jézus feltámasztja Jairus leányát

18. Az elrejtett kincs

19. A királyi lakoma

20. Mi lesz velünk, ha meghalunk?

21. Példaképeink a szentek

22. Jézus a mi királyunk

Összefoglaló beszélgetés (3. témakör)

Isten fia emberré lett

23. Advent: az angyali üdvözlet

24. Szt. Miklós püspök (Mikulás): megajándékozzuk egymást

25. Mária és József várja a gyermeket

26. Jézus születése, ő a mi karácsonyi ajándékunk, akit a Mennyei Atya küldött

27. A betlehemi pásztorok

28. Jézus szent neve

29. A 12 éves Jézus a templomban

30. A napkeleti bölcsek

Összefoglaló beszélgetés (4. témakör)

Jézus köztünk élt

31. Jézus a názáreti zsinagógában

32. A kánai menyegző

33. Jézussal találkozunk a szentmisén

34. A templom megtisztítása

35. A csodálatos halfogás

36. A jerikói vak meggyógyítása

37. A vihar lecsendesítése

38. Péter hitvallása